Kabeltyverier, der lammer togtrafikken, har nu fået Hjemmeværnet på banen. I nat blev et hold soldater sendt til en strækning ved Køge Bugt-banen for at holde øje med mistænkelige personer.

- Vi kan se, når der kommer folk på skinnerne, og så melder vi det videre til politiet, siger oberstløjtnant Lars Fog fra Virksomhedshjemmeværnet.

Læs også : Politiet: Kabeltyve er yderst professionelle

Desværre blev der natten til torsdag stjålet kabler ved Brøndby Strand, som også ligger ved Køge Bugt-banen. Men det skete i et område, hvor hvor hjemmeværnssoldaterne ikke var. Så de kunne ikke i denne omgang assistere politiet i at få fat i kobbertyvene.

Hjælper politiet og øver sig samtidigt

Men derfor var nattens operation ikke spildt, lyder det fra Hjemmeværnet.

- Vi skal hjælpe med at passe på infrastrukturen, når der er krig, krise og katastrofe, og når der er kabeltyveri, kan vi øve os i den opgave, siger oberstløjtnant Lars Fog fra Virksomhedshjemmeværnet.

Vi skal hjælpe med at passe på infrastrukturen, når der er krig, krise og katastrofe, og når der er kabeltyveri, kan vi øve os i den opgave Lars Fog, oberstløjtnant i Virksomhedshjemmeværnet

Soldaterne patruljerer ikke langs skinnerne. I stedet opretter de observationsposter, hvor de spejder efter mistænkelige typer på skinnerne.

Svært at afsætte tyvekoster i Danmark

Selvom hverken BaneDanmark, Hjemmeværnet eller politiet havde held til at stoppe nattens kabeltyveri ved Brøndby Strand, vil de kriminelle have svært ved at afsætte kosterne i Danmark uden at blive opdaget, lyder vurderingen:

- Vi ser ID på alle handler, vi laver, så uanset om man sælger 10 kilo eller 10 tons, skal man fremvise ID, siger Kaare Stig Elmer fra genbrugsvirksomheden Gendan.